EDITORIAL 


SEMNIFICAȚIILE DUHOVNICEȘTI ALE 
PELERINAJULUI 


Ne aflăm în plină lună august când, cel puţin în eparhia noastră, câteva mănăstiri importante își sărbătoresc 
hramul. După acela al mănăstirii „Izvorul Miron” de la Româneşti de la finele lunii iulie, urmează luna aceasta 
mănăstirile Săraca (Schimbarea la Faţă — 6 august), Fârdea (Adormirea Maicii Domnului - 15 august) și Timișeni 
Șag (Tăierea Capului Sfântului loan Botezătorul - 29 august). Acestea sunt tot atâtea prilejuri pentru bunii creștini 
şi creştine de a lua calea așezămintelor monahale menţionate. Slujbele încep de regulă odată cu privegherea din 
ajun, continuă pe tot parcursul nopţii şi culminează cu Liturghia arhierească din însăși ziua praznicului. Oamenii 
vin de aproape sau de mai departe, chiar cu câteva zile înainte, rămân acolo pe tot parcursul nopţii, apoi pleacă 
următoarea zi, mulţumiţi că au putut să fie părtași bucuriei hramului unei mănăstiri, care de regulă este de o mai 
mare amploare decât acela al unei biserici de mir. 

Aceste evenimente bisericești ne-au determinat să abordăm în rândurile de faţă câteva dintre semnificaţiile 
duhovniceşti ale pelerinajului. 

Pelerinajul este un act religios asemănător oricărui alt mod de exprimare a sentimentului religios. Am putea 
spune chiar că este cel mai vechi act religios din istoria omenirii. Și totuși, pelerinajul nu este o simplă expresie 
a credinţei, ci o căutare a lui Dumnezeu, care este izvorul deplin al credinţei. Pelerinajul este reflectarea dorinţei 
creștinului de căutare a unei vieţi pline de sfinţenie și a modelelor care stau la baza acesteia. 

Pelerin poate și trebuie să fie orice creștin care caută adevărul lui Dumnezeu. Pelerinul caută un mediu sfânt în 
care fiinţa umană simte nevoia de a descoperi într-un mod cât mai evident prezenţa lui Dumnezeu. Scopul pele- 
rinajului este îmbogățirea vieţii spirituale, schimbarea sinceră și profundă a propriei vieţi și îmbunătăţirea relaţiei 
dintre om și Dumnezeu, dintre toţi creștinii şi nu numai. 

Pelerinajul religios este o constantă a umanităţii. El este întâlnit nu doar în creştinism. În creştinism însă are 
motivații multiple și semnificaţii spirituale profunde, când este trăit intens și înţeles corect. Pelerinii sunt oameni 

care doresc să viziteze și să venereze locurile sfinte biblice, mormintele martirilor, moaștele sfinţilor, icoanele 
făcătoare de minuni sau locurile unde trăiesc duhovnici renumiţi. 

Urmare pelerinajului, creștinul depășește dificultăţile vieţii și află în multe cazuri rezolvarea unor probleme. Există 
numeroase relatări ale unor cazuri de vindecări miraculoase săvârşite de o persoană sfântă sau o icoană făcătoare 
de minuni, de rezolvare a unor probleme sufletești și de redescoperire a credinţei proprii în sufletul pelerinilor, 
fapt care ţine tot de domeniul miracolului. În acelaşi timp, pelerinajul poate fi tradus ca spaţiul şi timpul în care 
oamenii sunt egali, în care nimeni nu dorește să arate diferenţa de condiţie socială, avuţie, funcţie și altele. Toti 
pelerinii sunt în cautarea a ceva ce nu poate fi evaluat în termeni omenești. 

Un teolog apusean descrie participarea oamenilor într-un loc de pelerinaj astfel: “Locurile de pelerinaj atrag 
turistul și pelerinul, tânărul și bătrânul, omul sănătos și bolnavul, familiile și indivizii, evlaviosul și curiosul, cel 
care face milostenie și hoţul de buzunare, cel ce caută de suflet și negustorul. Natura însăși a pelerinajului face ca 
diferenţele sociale obișnuite să dispară, căci pelerinii în marea lor diversitate trăiesc experienţa unui loc comun 
bazat pe o experienţa unificatoare. Pelerinajul însuși reflectă nu numai realitatea fundamentală a Bisericii, popor 
al lui Dumnezeu efectuând pelerinajul vieţii, ci încă mai mult, realitatea umanităţii însăși, totalitatea oamenilor în 
drum spre tainicul de dincolo de lume. Acest misterios de dincolo al umanităţii se poate vedea și trăi oarecum în 
pelerinaj ” (Georges Duby, Anul 1000, Editura Polirom, laşi, 1996, p. 72). 

Pelerinajul este înainte de toate o modalitate de “ împrospătare a vieţii spirituale și întărire a credinţei ” (Mitro- 
polia Moldovei si Bucovinei, Sfânta Paraschiva - călăuza pelerinilor, Editura Trinitas, laşi, 2000, p. 8). Credinţa este 
un mod de viaţă, este o trăire intimă, un sentiment profund care se face văzut prin fapte. De aceea, întâlnind pe 
alţii, pelerinul învaţă din credinţa lor, din rugăciunea intensă, din dragostea lor jertfelnică și toate aceste forme 
văzute ale credinţei devin exemple de urmat. A fi creștin înseamnă a avea o credinţă lucrătoare, căci a nu progresa 
în viaţa spirituală este ceva neîmbucurător pentru un creștin autentic. 

Pelerinajul este o afirmare vizibilă a comuniunii cu toţi sfinţii Bisericii și o confirmare a apartenenţei la același Trup 
al lui Hristos. “Astfel, pelerinajul devine un act bisericesc pentru că reafirmă legătura dintre Biserica triumfătoare 
din ceruri și Biserica luptătoare de pe pământ ” (M. George, The Silents Roots — Orthodox Perspectives on Christian 
Spirituality, WCC Publications, Geneva, 2001, p. 23). Sfinţii devin organe ale sălășluirii harului lui Dumnezeu și astfel, 
martori și călăuze ale dragostei Lui faţă de oameni. Cinstirea sfinţilor este o formă văzută a credinţei noastre în 
învierea morţilor. 

În experienţa spirituală a pelerinajului, cei care au credinţa mai slabă au prilejul să şi-o întărească văzând credinţa 
mai puternică a altora. Cei care au răbdare mai puţină se întăresc văzând răbdarea semenilor. Cei care se roagă 
mai puţin şi mai superficial se îmbogăţesc şi se înnoiesc din rugăciunea fierbinte a altora. “ În pelerinaj suntem 
influenţaţi de alţii și influenţăm pe alţii prin felul nostru de a fi prezenţi acolo. În general pelerinii sunt oameni 
însetaţi de mai multă viaţă spirituală, pe care n-o îmbie totdeauna propria lor parohie sau mănăstire, sau pentru 
că s-au prea obişnuit cu acestea. Pelerinajul învinge rutina. În pelerinaj Duhul Sfânt trezeşte în om o dorinţă mai 
mare de sfinţenie, de înnoire a vieţii ', spunea Prea Fericitului Părinte Patriarh Daniel într-un cuvânt adresat unor 
pelerini care au cercetat catedrala patriarhală. 

Când pelerinajul este însoţit de rugăciuni, de priveghere, de spovedanie, de împărtașire euharistică, de convor- 
biri duhovnicești cu alţi pelerini, el este un izvor de bucurie și pace interioară, un prilej de îmbogăţire spirituală. 

Pacea şi bucuria, lumina și sfinţenia acumulate prin pelerinajul la locurile sfinte sau în alte locuri binecuvântate 
sunt duse de pelerini la casele lor, în parohiile și mănăstirile lor, în societatea întreagă. Astfel, pelerinii purtători și 
martori ai Duhului lui Hristos în lume devin misionari fără să li se fi pretins aceasta. “Toate cele care stau în legătură 
cu pelerinajul fac din acesta o lucrare misionară în care adevărul credinţei se armonizează cu frumuseţea celebrării 
pentru a exprima taina iubirii lui Dumnezeu pentru oameni și a iubirii oamenilor faţă de Dumnezeu. Taina iubirii și 
a bucuriei divine impărtășită oamenilor prin sfinţi este celebrată în pelerinaj și devine lucrare sfântă. Pentru toate 
acestea, pelerinajul ca eveniment misionar este o sărbătoare a vieţii luminată de sfinţenie, o icoană a bucuriei veșnice 
în prezenţa lui Dumnezeu. De aceea pelerinajul sfințește timpul vieţii terestre și îl deschide spre veșnicie” (Lucreția 
Vasilescu, Pelerinajul, dimensiuni semantice și sintactice, Editura Universitatea din București, București, 2000, p. 65). 

În concluzie, pelerinajul autentic este o reală binecuvântare pentru persoane şi popoare atunci când devine 
răspuns la îndemnul scripturistic:“Căutaţi pacea cu toţi și sfinţenia fără de care nimeni nu va vedea pe Dumnezeu ” 
(Evrei 12, 14). 

AMINTIRI DESPRE PĂRINTELE IOAN NEGRUŢIU 
DE LA MĂNĂSTIREA TIMIŞENI 


Preot RADU REJA 


Părintele a cărui cruce o aflăm lângă 
| biserica mănăstirii Timişeni, unde a slujit 
ani de zile, vede lumina zilei întunecată 
de sărăcia lucie în careva vieţui în primii 
ani ai vieţii și până la preoţie. 

Îmi povestea cum iarna mergea 
uneori desculț la școală sau dacă era 
' ger mare nu frecventa cursurile școlare, 
sau foarte rar. Mămăliga era „carnea” 
1 de bază, îmi spunea părintele râzând. 
„Când aveam pâine, şi aia puţină, era 
sărbătoare”. 

L-am întrebat pe părintele loan de ce 
nu s-a căsătorit. Şi mi-a răspuns că era 
prea sărac spre a-și întemeia o familie. 
Şi am continuat să-l ispitesc de ce n-a 
făcut asta după pușcărie. 

Pentru că Hristos i-a arătat „Calea, 
Adevărul şi Viaţa” și a hotărât să se 
i dedice totalmente Lui, după visul cu 
Hristos, care-l chema la EI și îi oferea o 
cruce arzândă lângă El. 

Fiecăruia Hristos îi oferă o cruce a 
biruinţei. Oricare dintre noi primim „har 
peste har” numai să știm să-l înmulțim, 
să fim buni „chivernisitori ai Tainelor lui 
Dumnezeu”. Nimeni dintre cei aduși la 
viață nu este predestinat să fie gol şi 
înfrigurat de sărăcie. Toţi avem un des- 
tin ştiut de Dumnezeu. El ne dă o cale a 
fericirii, mai ds) /râuiă sau mai târziu, depinde de noi cum o apreciem și o valorificăm. Noi alegem traseul. 

Așa, părintele a avut o viaţă grea, mai mult decât grea, în prima parte apoi Dumnezeu prin calităţile pe care i 
le-a dat, i-a descoperit calea fericirii. Și astfel, prin înţelepciunea primită, a ajuns preot profesor şi a primit cea mai 
„înaltă slujire dintre toate slujirile”, cum spune Sfântul loan Gură de Aur. 

Într-o seară, cineva i-a bătut la ușă și l-a rugat să ajute cu bani şi semnătură Legiunea. Părintele, de bună credinţă, 
după cum mi-a povestit într-una dintre multele zile petrecute împreună, și surâzându-i ideea de creștinism activ 
şi patriotic, a fost de acord cu persoana. A trecut o vreme și într-o noapte Securitatea, cu o gălăgie infernală, i-a 
bătut la ușă. A fost bruscat, arestat și supus multor interogatorii cu privire la legionari. După bătăi și chinuri, a fost 
condamnat la pedeapsa capitală. 

„Mi s-a oferit spre gândire sănătoasă, o celulă extrem de mică. Eram în întuneric legat de picior și o mână, de 
un butuc. Pe sub ușă primeam raţia de lături, adică ceva tărâțe şi puţină zeamă. Duminica însă era sărbătoare, ni 
se dădea puţină pâine” 

L-am întrebat cum a supravieţuit un an de zile în asemenea condiţii? Mi-a răspuns:,„Din acea bucăţică de pâine 
și apă am făcut Sfânta Liturghie. A cântat mereu cântări bisericești și a conversat cu ceilalţi deţinuţi prin alfabetul 
morse. 

Îmi povestea: „Din când în când, deoarece îmi făceam necesităţile în aceeaşi încăpere, eram scos și se spăla 
înăuntru. Era îngrozitor, Radule. Acum, că suntem liberi, îți pot povesti toate astea. Nu știu cine m-a ajutat, căci 

mi-a fost comutată pedeapsa de la execuţie la ani grei de temniţă. Probabil acel elev al meu devenit apoi procu- 
rorul general al R.S.R, sau patriarhul Justinian, care mă iubea şi mă aprecia... Căci, cu ajutorul lui şi al patriarhului 
Justinian, am fost pus în acea funcţie înaltă, unde n-am stat multă vreme pentru că am considerat că nu sunt omul 
spre a face rău cuiva și nu sunt un bun propagandist. Atunci am fost chemat la patriarhul cu o minte strălucită și 
cu o inimă mare, care mi-a zis, spre a nu fi arestat din nou, să mă retrag undeva departe de București. Mi-a spus să 
merg la Timişoara unde aveam și fratele, care era doctor acolo. Am înţeles că și patriarhul a vorbit cu ÎPS Nicolae, 
care mi-a oferit postul de redactor şef la revista „Mitropolia Banatului”. De altfel ÎPS Nicolae a ajutat și alţi preoți, 
foşti deținuți, prin abilitatea și relaţiile create, să se integreze din nou în sânul Bisericii.” 

În anul 1981, prin luna noiembrie, am fost chemat la Mitropolie de părintele Negruţiu. Am ajuns în biroul sfinţiei 
sale. Era umplut de cărți și de foi scrise. Era un bărbat nu prea înalt, brunet, cu barbă, părul grizonat, frumos la față 
și la suflet. Mi-a spus că ar vrea ca în acea duminică să vină la mine la parohie. Am fost surprins de acest lucru și 
mă gândeam că este urmare a faptului că făceam ore cu copiii la biserică, având un număr de șaptezeci de elevi. 
Mi s-a interzis să mă mai ocup de educaţia „tineretului comunist”. 

Pe drum, în tren, am discutat mult și mă vedeam extrem de mic și de neștiutor în faţa acestui munte de învăţătură 
şi înțelepciune. Am săvârşit Sfânta Liturghie și mi-a zis înainte de predică:,ai grijă ce vorbești”. Apoi, la sfârşit a apre- 
ciat că pomenesc conducătorii ţării. Mi-a spus că a mai fost la câţiva preoţi care nu au vrut să-i pomenească și asta 
nu este prea bine în situația de azi a Bisericii. La sfârşit am rugat un creștin să-l ducă la Timişoara, deoarece eu mai 
aveam treabă în parohie. El însă a rămas cu mine. Și seara am mers la Timișoara cu trenul și am cinat la mama mea. 

Apoi ne-am văzut la mama încă o dată și în curând am aflat că s-a mutat la mănăstirea Șag. 

Am mers la părintele la Şag să-l vedem. Afișa un tonus bun și s-a bucurat enorm. Ne-a rugat mult, pe mama 
şi pe mine, să-l mai vizităm, deoarece n-are aici nici prieteni, nici rude. Nu mi-a zis că ar avea un frate. Îşi lăsase 
barba mare, părul lung şi foarte greu reușeam să stăm puţin de vorbă, deoarece avea slujbe foarte multe. Îi plăcea 
grozav în mănăstire. 

După vreo patru ani de vizite mi-a scris un bileţel: „Ai grijă ce vorbeşti, maica stareță e securistă. Arde biletul!” 
Într-adevăr, puţine clipe ne permitea maica stareță să fim cu părintele. De obicei stătea de faţă. 

Avenit şi Revoluţia din 16 decembrie 1989. Părintele a început să-mi povestească „Ştii cum am ajuns aici?” l-am 
spus că bănuiesc, dar n-am dovezi. „Securitatea nu a fost mulţumită de faptul că de niciunul la care m-a trimis în 
inspecţie n-am spus nimic rău și am zis numai de bine. 

Drept urmare, mă considerau un dușman ce trebuie izolat. l-au spus ÎPS Nicolae că dacă nu vrea să fiu arestat 
să mă trimită duhovnic la mănăstirea Ș$ag. M-a chemat la el și cu o tristeţe profundă mi-a spus că este mai bine 
pentru mine, fiind preot celib, să locuiesc în mănăstire măcar câteva luni. Am fost extrem de trist. Eram obișnuit 
să trăiesc în lume, dar am acceptat. După mai bine de două luni, când am vrut să merg la Timișoara, maica stareță 
mi-a zis că îmi este interzis să părăsesc mănăstirea. 

Deşi am insistat să-l văd pe ÎPS Nicolae, am fost refuzat categoric. Şi chiar mi-a spus:,Vrei să fii arestat? De aici 
nu vei mai pleca niciodată” 

Am avut o cădere extraordinară şi de abia mi-am revenit. Îmi făcea bine să te văd, de aceea am insistat să vii 
la mine. 

Dumnezeu i-a deschis un drum al fericirii. În scurt timp s-a adaptat perfect acolo și slujbele, cititul şi rugăciunea 
erau viaţa lui. După Revoluţie era foarte greu să-l vizitez, dat fiind faptul că numărul creştinilor pentru slujbe era 
impresionant. Au început și cei din Bucureşti, Ana Blandiana și alții să-l viziteze. Deşi veneau cu mașini luxoase 
şi vroiau să-l ducă la oraş pentru stomatolog sau altele, sfinția sa mă suna și mă ruga să merg după el. Aveam o 
maşină cât se poate de mică și veche, dar el o prefera. 

Legătura spirituală dintre noi a devenit puternică, încât mi-a propus să mă călugăresc. Deși am fost tentat, am 
renunţat. Când s-a îmbolnăvit, la două- trei zile mă suna să merg să-i fac slujbe pentru alinarea durerilor. Atunci 
îmi povestea foarte multe, mai ales de închisoare și de toate cărțile pe care le citea zilnic. A fost un exemplu extra- 
ordinar pentru mine și pentru formarea mea. Mi-a furnizat un material didactic și spiritual enorm. 

De aceea, eu şi alții mulţi, putem să-i mulțumim acestui vrednic martir al neamului nostru şi să ne rugăm să ne 
ajute și din ceruri. 

ACATISTELE - IMNURI ŞI RUGĂCIUNI 


Preot AUREL FEDIUC 


Pentru omul credincios şi dornic de mântuire, rugăciunea către Dumnezeu este izvorul nesecat de unde poate 
bea necontenit. Rugăciunea este hrana duhovnicească care îl poate ridica pe om la starea de casnic al Împărăției lui 
Dumnezeu. Rugăciunea adevărată în smerenie și stăruinţă face ca „Duhul să nu-L stingem” (| Tes. 5.19); iar mintea 
în rugăciune gustă din „lumina Taborului ceresc” încă din lumea aceasta. Modelul desăvârşit de rugăciune este 
Mântuitorul nostru lisus Hristos. 

Înaltpreasfinţitul Părinte Mitropolit loan spunea:,„Ferice de omul care călătoreşte în viaţa lui cu rugăciunea, că 
acela, călătorește cu Dumnezeu! Să nu uităm că rugăciunile nu sunt făcute pentru a rămâne pe pământ, ci pentru 
a merge la cer! Ele reprezintă sămânţa pe care o semănăm în cer (loan Selejan, arhiepiscop al Covasnei și Harghitei. 
Pe cărarea Raiului: convorbirii duhovnicești. Ed. a 2- a revizuită, București, pag. 16, Ed.Sophia, 2014). 

Acatistele sunt imnuri și rugăciuni de laudă care stau ca „hrană sufletească” la îndemâna oricărui credincios. 
Acatistul este un imn format din 13 condace, 12 icoase și o rugăciune finală. Orice credincios poate răpi câteva zeci 
de minute din timpul său spre a citi un acatist. Pr. prof. dr. Sorin Cosma spunea:,Cuvântul acatist, derivat din limba 
greacă înseamnă,a nu sta jos”. Se referă la faptul că atunci când se citeşte acatistul trebuie să stăm în picioare sau 
în genunchi în fața icoanei sfântului” (Pr. prof. dr. Sorin Cosma, Lecţii de religie — clasele V- XII, vol. II, pag. 453, Ed. 
Banatica). Acatistele pot fi rugăciuni publice, dar și particulare. Când acatistul se citește în cadrul serviciului divin 
public, credinciosul trebuie să aducă la biserică pomelnicul viilor, lumânări, tămâie și untdelemn. Ca rugăciune 
publică exemplificăm rânduiala Acatistului Bunei Vestiri care se oficiază ca Denie, vineri în săptămâna a 5- a din 
post. Este cel mai vechi acatist și unul dintre cele mai frumoase. Acatistele îmbină sacrul cu frumuseţea literară, 
biografia sfântului cu preamărirea lui Dumnezeu și smerenia cu noţiunile de teologie dogmatică, plămădindu-se 
toate ca într-o pâine cerească. 

Acatistele sunt rostite pentru diferite trebuințe ale omului și în acatist cerem în mod special ajutorul, îndurarea 
şi iertarea păcatelor de la Dumnezeu. Multe dintre acatiste au corespondent o icoană. Cunoaştem acatiste ale 
Mântuitorului lisus Hristos, acatiste ale Maicii Domnului și acatiste ale sfinţilor. Mai există Acatistul Sfintei Împărtășanii; 
Acatistul nefăcutului Chip al Domnului nostru lisus Hristos; precum și acatiste ale unor sărbători mai importante 
(Botezul Domnului, Întâmpinarea Domnului, Intrarea Domnului în Ierusalim, Înalțarea Domnului, Schimbarea la 
față a Mântuitorului lisus Hristos, etc.). 

Acatistul Sfântului Mormânt al Mântuitorului nostru lisus Hristos se rostește cu post și rugăciune în Sfânta şi 
Marea Vineri din postul Sfintelor Paşti. 

Acatistul Sfintelor Patimi ale Domnului lisus Hristos se rosteşte în special în Postul Mare, miercurea şi vinerea cu 
precădere pentru iertarea păcatelor şi purificare sufletească. Acatistul Sfintelor Paşti se rosteşte de la Sfânta Înviere a 
Domnului nostru lisus Hristos până la Înălțarea Domnului. Unele acatiste ale Maicii Domnului și ale sfinţilor sunt cu 
cerere specială, cum ar fi: Acatistul Maicii Domnului Grabnic Ascultătoare - Maica Domnului ne împlinește grabnic 
cererea; Acatistul Maicii Domnului,Izbăvitoarea”- ne izbăvește de ce este rău, de necazuri și de păcat; Acatistul Maicii 
Domnului "Sporitoarea grânelor”, etc. Mai menţionez Acatistul către Dumnezeu Duhul Sfânt - pentru luminarea 
minţii și reușită la examene; Acatistul Preasfintei și de Viaţă Făcătoarei Treimi şi Acatistul Sfintei Cruci. Când rostim 
un acatist după rânduiala corectă a rugăciunii și cu post, primim cu certitudine ajutorul de la Dumnezeu pentru 
că Mântuitorul ne încredințează: „Şi toate câte veţi cere, rugându-vă cu credinţă, veți primi”(Matei 21,22). Oare 
câţi dintre noi ne mai rugăm? Oare câți mai suntem pe coordonatele rugăciunii? Ne îndreptăm spre Dumnezeu? 
Sfânta rugăciune ne deschide cerurile și ni-L face prieten pe Dumnezeu. Acatistele presupun în exercițiu credința, 
nădejdea şi dragostea noastră; cele trei virtuţi teologice care ne fac părtaşi Împărăției lui Dumnezeu în iubirea 
infinită a Sfintei Treimi. Acatistele se găsesc în cărți de rugăciune, în cărți speciale de acatiste și în cartea liturgică 
numită „Acatistier”. 

Fiecare dintre noi trebuie trebuie să fim rugători către Dumnezeu cel veșnic și viu, iar faptele noastre cele bune 
să fie o candelă mereu aprinsă spre câştigarea Împărăției lui Dumnezeu şi preamărirea Sa. 

Încheiem, cu un fragment din icosul al optulea al Acatistului Bunei Vestiri a Preasfintei Născătoare de Dumnezeu: 
„Cu totul a fost între cei de jos, iar de cei de sus, nicicum nu S-a depărtat cuvântul cel necuprins; Că dumnezeiască 
pogorâre a fost, iar nu mutare din loc, și naștere din Fecioară primitoare de Dumnezeu, care aude acestea: 

Bucură-te încăperea lui Dumnezeu celui neîncăput; 

Bucură-te ușa tainei celei de cinste; 

Bucură-te auzirea cea cu nepricepere a celor necredincioși; 
Bucură-te lauda cea fără de îndoială a celor credincioși; 

Bucură-te purtătoarea cea prea sfântă a celui ce este pe Heruvimi; 
Bucură-te sălașul cel preamărit a celui ce este pe Serafimi;.....etc.” 

SCRISOARE CĂTRE O PERSOANĂ 
CE SE CREDE CYBORG 


Diacon MARIUS ADRIAN RUMEGA 


Acum ceva vreme, un 
tânăr formator de opinii 
declara pe un blog personal 
că este un „cyborg” și că 
oficial, lumea trebuie să 
ştie că el și-a implantat un 
micro-cip în mâna stângă. 
Nimic neobișnuit pentru 
lumea virtuală: un filmuleţ cu 
cipul implantat și utilitatea 
sa, un articol favorabil pe 
marginea subiectului și, 
desigur, mesajele nesfârșite 
de felicitare din partea 
internauților. Strategic, 
doar câteva persoane au 
fost acceptate să-și exprime 
poziția negativă, mai mult pe 
motiv de contra atac. 

Mai jos, redau părerea 
personală pe care i-am 
transmis-o acelui apreciat tânăr, deși în primă fază nu mi-a permis accesul la postarea mesajului, tocmai pentru că 
deranja. Restricţionarea părea absurdă, dar ulterior mi-am dat seama că mesajul meu putea schimba atitudinea 
față de subiectul cipurilor. De aceea am decis să fac acest mesaj public: 

„Salut, G.! 

De vreo doi ani urmăresc postările tale de pe blog. Am apreciat întotdeauna comentariile pertinente și obiective 
la diverse produse pe care le-ai făcut, motivând prin aceasta profesionalismul de care dai dovadă și mai ales 
acuratețea în vorbire și în scris. Personal, te felicit pentru faptul că ai o minte bine așezată în viața cotidiană. Cât 
despre tehnologia la zi, cred că sunt puţini în România care pot face ceea ce faci tu. A fost și este o plăcere să te 
urmăresc! 

Dar laudele mele poate contează prea puţin pentru tine. Nu mă cunoşti, nu te cunosc (decât din postări), deci 
putem spune că nu avem o relaţie personală. Mi-ar face plăcere să purtăm măcar o discuţie telefonică. Aș fi onorat! 

Legat de articolul despre cip, nu este un motiv să cred că poţi ajunge în iad pentru această mică intervenţie 
chirurgicală, care până la urmă îţi facilitează viaţa și îţi ușurează munca (după cum spui), câștigând un timp preţios 
din durata unei zile. Nu cred că aici este problema: ai cip, ești însemnat cu pecetea lui Satan, numărul 666, e semnul 
diavolului. Problema se pune în perspectivă...în ceva ascuns, într-o descoperire...iar cartea Apocalipsei, aceasta 
este: o descoperire. 

În Apocalipsă se spune că cei care se vor însemna pe mână sau pe frunte cu semnul 666, vor fi siliţi să nu mai 
poată cumpăra sau vinde, indiferent de poziţia sociala. (Apocalipsa cap. 13, v. 16-18). Mă întreb: Într-o lume tot 
mai dependentă de supermarket, ce-ar însemna arpovizionare cu alimente doar printr-un cip? Și dacă el ar putea 
ajunge inactiv, doar pentru că cineva ar dori să nu-mi pot procura mâncarea? 

Am dedus din articol tău că ești creştin ortodox, motivând că ai fost naş de mai multe ori. Şi bine ai făcut! Însă 
te ştiu o persoană inteligentă, cu un orizont larg în gândire şi cu o viziune în perspectiva viitorului mai apropiat 
sau mai îndepărtat. Ca și creştini, noi putem gândi decât în folosul zilei de mâine (ajunge zilei răutatea ei), și totuși, 
trăind în secolul vitezei și al tehnologiei care se dezvoltă cu o rapiditate covârșitoare, avem încă de la creație setea 
de a cunoaște și de a „mânca'“sau de a consuma cunoștine, informaţii (a se vedea cazul din Scriptură despre Adam 
şi Eva, cum a gustat din pomul cunoștinței binelui și răului). 

Informaţia în ziua de azi poate salva sau pierde oameni. Depinde din partea cui vine şi cine o primeşte. Deşi ești 
tânăr, din epoca în care vii și după modul cum scrii, se observă faptul că ai citit ceva cărți la viaţa ta. Ori generaţiile 
mai tinere habar nu au ce însemnă să parcurgi o carte cu propria imaginaţie. Noi dorim informaţie și tehnologie 
actualizată la zi, dar nu ştim cât ne va folosi în viitorul apropiat. Și Adam a dorit cunoaștere și și-a făcut „upgrade” 
înainte de termen. Și în loc să urce în cunoașterea lui Dumnezeu, a gustat înainte de vreme și a căzut testul, suferind 
ulterior degradarea şi moartea. 

Poate e alambicat ce spun şi mi-e teamă că te plictisesc. Nu doresc să te conving că ai greșit, dar poţi să îţi spun 
sincer, fără să te superi, că, în chestiunea cu implantarea cipului nu ai făcut bine. Și asta mai ales că am simţit că 
ești un om de bună credinţă, respectuos și moral, care îţi pasă de cei din jur. Fără s-o mărturiseşti public, ştiu că 
faci fapte bune, ajutându-i pe cei din jurul tău. În ce priveşte altruismul, pentru unii eşti un reper demn de urmat! 

Dragă G., 

La cum se pun problemele la nivel planetar, în mod cert că la un moment dat, din motive de,„siguranţă naţională” 
vom fi obligaţi — forţaţi să ,aderăm”la un mic implant inofensiv. lar asta, conștienți sau nu, ne va face mai vulnerabili, 
mai ușor de controlat şi mai robotizaţi, devenind indivizi și nu persoane, sau mai grav, ajungând nişte simple 
numere, care oricând pot fi șterse, fără ca cineva să-i pese sau să-și dea seama de acest lucru. 

Cu toate datele oficiale și cu toată aparatura la zi, cine-ți garatează că prin implant nu ţi se urmărește fiecare 
pas și fiecare loc prin care treci? Dar să credem că nu-i adevărat! Și totuși, actualizările sau noile modele de cipuri 
nu vor putea oare urmării persoana pas cu pas? Din acel moment, pentru cine controlează aceste dispozitive, nu 
mai ești o persoană, ci devi un număr! 

Biserica niciodată nu a dorit ca omul să-și piardă calitatea sa de stăpân și de cunună a creaţiei. Greşesc cu bună 
ştiinţă cei care aruncă cu noroi în conducătorii bisericești. Mass-media aruncă informaţia pentru a denigra Fiinţa 
Bisericii, însă uită că din această Biserică fac parte toţi cei botezați în numele Preasfintei Treimi: eu, tu, soția ta şi 
toţi finii tăi. Deci, problema e foarte subtilă și o înțelege numai cine vrea sau are capacitatea de a se detașa de 
sindromul acesta de Big Brother. De fapt, aici se va ajunge: controlul mai ușor al maselor, spirit de turmă, ușor de 
controlat de către cei care vor avea acces la„butoane'. 

În perioada persecuțiilor, creştini erau uciși fără motiv dacă nu se închinau zeilor. Atunci deveneau martiri, 
ajungând mucenici pentru Hristos. În epoca recentă a comunismului mulţi oameni de înaltă ţinută morală și 
intelectuală au fost: fie trimiși la canal, fie băgaţi prin pușcării sau, în cel mai fericit caz, erau reduși la tăcere 
prin izolare, scoși din funcţii, ţinuţi la periferia spaţiului public, nerecunosuțţi, discreditaţi pe nedrept, deoarece 
erau incomozi. De altfel, pentru torţionarii închisorilor, condamnații erau doar niște cifre, tocmai pentru a facilita 
dezumanizarea ființei umane. Dintre supraviețuitori, puţini au fost cei care au ieșit întregi la minte. Minuni mari 
s-au întâmplat cu cei care L-au mărturisit pe Domnul Hristos în închisori! 

Azi, ne aşteaptă noi provocări. E destul să-ţi exprimi opinia și să fii ușor redus la tăcere. Dezamăgit am fost 
că mi-ai blocat accesul la opinie! N-a fost greu, nu? Sau de vină am fost eu? La fel şi cu implantul! Într-un viitor 
apropiat, printr-o simplă apăsare de buton, cipul poate devenii inactiv. Cu numărul unic de bară să nu mai poţi 
cumpăra sau vinde. Așa cum spune Apocalipsa! Sau mai simplu și fără complicaţii, poţi uşor să nu mai figurezi 
pe faţa Pământului. De ce? Deoarece un oarecare cip, tehnic vorbind, nu funcţionează. Dintre câteva miliarde de 
cifre, mai poate contabiliza cineva câteva numere? Nu fabulez! Istoria recentă e pe cale să ne descopere mai multe 
decât credem că știm! 

Fără a gândi prăpăstios sau fantasmagoric, am convingerea că putem spera la un viitor mai bun, măcar că 
tehnologia, de la Galileo Galilei încoace, înclină spre o cunoaștere care ne îndepărtează de scopul nostru principal, 
care este mântuirea sufletului. În rest, dintre atâtea calcule şi cifre, nimic nu mai contează decât păstrarea calităţii 
de persoane create după chipul (nu cipul!) și asemănarea lui Dumnezeu. 

La ce folos că aflu de Pământ, că e rotund, dar eu rămân obtuz la minte și nu-L văd prin aproapele pe Dumnezeu? 
Și să nu uităm că noi nu ne mântuim singuri, avem nevoie și de semenii din jurul nostru! 

De aceea, dragă G., îţi spun că ești formator de opinie. E important în ce crezi şi ce decizii iei în viața personală 
și publică. Acestea pot pierde sau salva oameni! 

Ar fi multe de zis, dar cine ştie? Discuţia ia-o ca pe ceva amical și poate ajungem să ne cunoaştem faţă către față. 

Cu drag te îmbrăţișez și te respect pentru munca ta! 

Bucură-te în continuare de familia minunată pe care o ai!” 


PS.: Cu durere și compasiune am scris aceste rânduri pentru un frate drag de care-mi pasă. Numai prin iubire 
putem schimba deciziile unor oameni. Doar prin dragoste împărtășită și rugăciune hotărârile lor pot primi un 
imbold mântuitor din partea lui Dumnezeu. Amin! 

PE FIRUL VREMII... INTERVIURI DIN ARHIVA REGIZORULUI VICTOR POPA 
MAESTRUL REMUS GEORGESCU, 
COMPOZITORUL CARE S-A DĂRUIT 
PE SINE PRIN MUZICĂ 


asia aă 
..... 


Maestre sunteţi un artist ce a excelat la două mari capitole, creaţia și cariera dirijorală. Ce înseamnă arta dirijatului? 


Nu am putut niciodată să separ compozţia de dirijat, de interpretare, este o separare arbirară; este unul și același 
lucru, nu pot fi separate. Ca student am dat examen la Conservatorul „Ciprian Porumbescu” în 1951, apoi am dat 
examen la Facultatea de Compoziţie și la Facultatea de Dirijat. Am fost declarat reușit la ambele, dar am fost obligat 
să renunţ la una din ele și am optat pentru Compoziţie. În anul următor am revenit şi am dat examen şi la Dirijat, 
unde am fost declarat reușit, și o perioadă lungă de timp am fost singurul care am urmat cele două secţii în paralel. 

Am trăit toată viaţa cu partiturile altor compozitori şi m-a interesat de mic muzica. De mic copil, descopeream 
în biblioteca tatălui partituri de orchestră, de muzică de cameră și era o desfătare pentru mine să pot citi acele 
partituri, pe care le-am păstrat și toată viața am dirijat după acele partituri descoperite. Deci nu aș putea spune 
că dirijatul este altceva. Interpreţii sunt nişte creatori ei înșiși prin darul pe care îl au de la Dumnezeu de a dărui 
oamenilor muzica. 

Sunt recunoscător lui Dumnezeu pentru mica picătură, infinitezimală pentru a crea muzică, considerând aceasta, 
ca cel mai mare dar pe care ni-L poate oferi. Există zgomote, sunete, dar muzica este scorneala omului, cea mai 
definitorie parte, o invenţie a omului. Să-ţi imaginezi muzica, să smulgi din neant o lume, care de fapt nu există 
în realitate și să o poţi dărui oamenilor este poate forma cea mai înaltă de iubire de oameni, căci prin muzică te 

dăruiești pe tine. Părintele Nicolae Steinhardt spunea că un scriitor nu dăruiește o operă, ci se dăruiește pe sine 
prin opera sa. Acest adevăr este valabil și pentru muzică, care este cea mai înaltă formă de iubire de oameni și este 
o mare fericire să poţi viețui trăind și dăruind muzică. 


Demersul dumneavoastră creator a fost încununat cu numeroase premii. Cărei persoane îi sunteţi recunoscător 
pentru acest har al compoziţiei? 


Este dar de la Dumnezeu, atât cât a fost el, și în acelaşi timp sunt recunoscător compozitorilor ale căror lucrări 
le-am cântat de-a lugul vieţii, colegilor mei compozitori, foşti colegi de școală, unii dintre ei de la care am avut foarte 
multe de învăţat. Este poate gândul cel mai fericit de a putea să creezi şi ce-au dăruit ceilalți compozitori, să poţi 
oferi publicului muzica lui Bach, Mozart, Ștefan Niculescu, Pascal Benoiu, Anatol Vieru. Este o menire aparte, acela 
de a fi interpret al muzicii, compoziţia fiind domeniul cel mai înalt de activitate spirituală ce a fost hărăzit omului. 


Aţi declarat la un moment dat, că George Enescu ocupă un loc important în sufletul dumneavoastră. De ce? 


Nu l-am cunoscut pe Enescu, dar am simţit un dor de Enescu, l-am cunoscut prin muzica sa și am fost fermecat 
de lumea pe care a reușit să o creeze. Este un compozitor uriaș, încă necunoscut la adevărata sa valoare. Enescu 
este asemenea unui copac frumos crescut în pustie şi în jurul lui au crescut copaci minunați, frumoși, de esenţă 
nobilă, devenind ceea ce noi numim muzică românească. Unul dintre crezurile și eforturile mele a fost acela de 
a populariza muzica lui Enescu și a compozitorilor români. Muzica românească are șansa de a fi fost slujită de 
compozitori cu totul excepţionali, care își câștigă tot mai mult un loc în repertoriul universal și tot mai puţin la ei 
acasă. Păcat că în România a dispărut muzica românească din repertoriul inistituţiilor noastre muzicale. Dacă noi 
românii nu ne vom cânta muzica, cine să cânte muzica românescă? Este firesc ca noi românii să ne promovăm 
muzica, domeniu în care Dumnezeu a înzestrat acest colţ de lume cu har pentru muzică, însă noi nu facem prea 
multe în acest sens. Cum dispare un compozitor din viaţă, nu se mai cântă nimic. Aproape că nimeni nu mai cântă 
din muzica lui Ștefan Niculescu, Tiberiu Olah ș.a. E adevărat că există Festivalul Enescu, de mare prestigiu, care ne 
înnobilează pe toţi în faţa lumii. George Enescu este cel mai important compozitor român dar, lumea trebuie să știe 
că în jurul lui Enescu a crescut o pleiadă de mari muzicieni, care din păcate nu sunt cunoscuţi, nici măcar la ei acasă. 


Aţi scris „Gânduri despre muzică”, o lucrare despre viața muzicală românescă. Creionaţi câteva repere asupra 
cărora aţi zăbovit în carte? 


Este o carte în care am adunat gânduri de ale mele, ale unor mari spirite tutelare privind muzica în genere. 
Cred că nu există un alt domeniu de activitate să nu fie prezente atâtea confuzii cum este muzica. Această carte 
nu este o compilaţie, aici am adunat gânduri extrase din caietele mele de lecturi, ale unor filozofi, precum Platon, 
Aristotel, Heidegger ș.a, care au încercat să vorbească despre muzică, să explice acest miracol. 

Sunt experienţe din activitatea mea de interpret și compozitor și chiar din experienţa mai recentă de profesor. 
Am încercat să ofer tinerilor muzicieni interpreţi, ceva din lecturile și gândurile mele. Am citit pentru acești tineri 
anumite cărți, pe care ei, din păcate, nu le mai citesc sau tot mai puţini au acces la acest tip de lectură. Cartea nu 
este un tratat de interpretare, căci nu se va putea scrie un tratat despre interpretarea muzicii, fiind un subiect în 
permanenţă deschis. Scriitura nu face decât să deschidă o ușă către acel domeniu al excelenţei și performanţei, unde 
aerul este rarefiat și greu de pătruns. Am încercat să dau curaj tinerilor de a încerca să iasă din anumite convenții 
în care privim interpretarea muzicală, de a lămuri, descoperii domenii și mijloace noi de interpretare. Aș spune că 
această carte vorbește de fapt despre lungul şi anevoiosul drum al sunetului către muzică, de la transformarea 
partiturilor în muzică. Este greu de transmis sunetele în muzică, pentru că cere maximul de exigenţă în analize, 
cele posibile în sec. XXI. Nu vorbesc de tradiţiile ajunse până la noi, care sunt și ele importante. 


Dar ce este o tradiţie? 


Este ce au gândit unii și alţii, opere ce ne-au descoperit modul cum au gândit ei muzica. Secolul XX a adus enorm 
de multe noutăţi în domeniul muzicii și nu numai. A fost un secol al unei noi renașteri după experiențele acelea 
terifiante, ale celor două războaie mondiale, naziștii, comuniștii, toate urâțeniile ce s-au petrecut. Totuși muzica s-a 
schimbat, a evoluat în diferite morfologii, sintaxe, s-a schimbat vocabularul și implicit modul de a gândi muzica. 

Ascultăm azi orchestrele simfonice din lume, care au devenit niște corpuri sonore de o splendoare cum nu 
puteam bănui altădată, ce vine dintr-un alt mod de a gândi sunetul, frazare muzicală. Un muzician din secolul XXI 
trebuie să aibă o altă analiză a partiturii, pe care o analizez, fiind apropiată de cea a compozitorului. 

Cartea nu este numai o tentativă de a transmite o experienţă, ci este mai degrabă un mod de a deschide o 
viziune, de a schimba modul de a gândi. 

Una din primele cărţi ale lui Boulez se numea “Muzica astăzi”. Venea cu un alt fel de a gândi, care nouă ne-a fost 
ţinut departe de cenzura comunistă, când nu am avut voie să cântăm muzica nouă de avangardă din Europa, să 
citim cărți. Cărţile importante se dădeau pe sub masă și se făceau ani grei de pușcărie pentru ele dacă te prindeau. 

Îmi amintesc, ca student, că mi s-a dat să fac audiții pentru conservator, audiții pe disc. Am organizat şi un ciclu, 
pe care l-am intitulat, bineînţeles asumându-mi riscurile, “Cum nu trebuie scrisă muzica”, în care arătam lucrările 
care erau condamnate de cenzura comunistă. Atunci am putut asculta capodoperele lui Debussy, cele care nu 
ajungeau în repertoriul de toată ziua, muzică contemporană, lucrări cenzurate, precum “Așa grăit-a Zaratusta” de 
Robert Strauss şi tot felul de lucrări de avangardă, pe care greu le obțineam ca partituri sau discuri. 

Muzica modernă, cea nouă, chiar și pentru public, la noi românii este un mare mister. Publicul a fost ținut departe 
de așa ceva. Repertoriul instituțiilor noastre erau aprobate de Consiliul Culturii, dar nu puteam include lucrări din 
repertoriul occidental. Din motive financiare am cântat lucrări la care nu puteam ajunge decât prin bunăvoința 
prietenilor din străinătate, al ambasadelor. E trist și pentru mine să-mi amintesc aceste lucururi nefireşti cu care 
ne-am luptat în perioada respectivă pentru a le putea dărui publicului. 

Acest lucru se simte și în pedagogia muzicală, care încearcă cu mijloace modeste să pună pe gânduri tinerii 
muzicieni. Cartea „Gânduri despre muzică” este bine dacă ajunge și la profesori, care au acces mai ușor la unele 
informaţii, fiind un mod de a avansa în cunoașterea muzicală. Suntem datori față de marii noștri compozitori, față 
de public să readucem în conștiința publicului marile lucrări ale muzicii. 


Aţi concertat pe marile secene ale lumii. Cum este percepută muzica simfonică românească de publicul străin? 


Muzica nouă întâmpină dificultăţi, ea are nevoie de un timp pentru a se impune în conștiința 
ascultătorilor. Selecţia pe care o facem, când pleci în străinătate și duci o lucrare de muzică româ- 
nească este în general destul de severă. Eu, când am plecat în străinătate nu am luat doar „Rap- 
sodiile” de Enescu, sau „Dansurile populare” ale lui Paul Constantinescu sau  Rogarschi, ci 
m-am dus cu „Simfonia a Il-a” de Ștefan Niculescu, cu lucrări din Vieru, Adrian Iorgulescu, uneori chiar și cu lucrări 
de ale mele. 

Această selecţie a determinat și o primire favorabilă din partea publicului străin, de multe ori lucrările au fost 
bissate. De exemplu cele trei piese pentru orchestră de coarde ale lui Constantin Silvestru, pe care, ori de câte ori 
le cântam, trebuia să le bissez; și le bissam în turneele cu orchestră de cameră, fiind aplaudate foarte viu; apoi 
reluam finalul imediat iar la sfârşitul concertului le mai cântam o dată într-un calup de bissuri. În acest context 
valoarea este totdeauna accesibilă, doar non-valoarea este inaccesibilă. Este important ca român să alegi din marile 
capodopere ale muzicii contemporane românești și să le faci cunoscute lumii. 


În America, la New York, l-aţi întâlnit pe lonel Perlea? Cum vă amintiţi astăzi acel episod? 


Această întâlnire programată de către Departamentul de Stat avea loc cu puţin timp înainte de revenirea lui 
în ţară. Pe lângă emoția întâlnirii unui om, despre care am auzit atâtea lucruri frumoase să-l vezi în carne și oase 
era dătător de emoție, mai ales că el era bolnav, oarecum paralizat. Discuţia se petrecea prin anii 1968-1969 cu 
puţin timp înaintea turneului său, când m-a întrebat: Crezi că pot să mă duc în România? Oare nuvin rușii? Nu vin, 
am răspuns, veţi fi primit cu dragoste acolo. Și într-adevăr așa a fost. lonel Perlea scrisese câteva lucrări pentru un 
concert de vioară și i le dăduse lui |. Voicu să le cânte. Mi-a arătat partituri de ale lui și am purtat o discuţie interesantă 
despre viața muzicală americană, despre marii dirijori pe care i-a cunoscut, precum Carean, Lebrard ș.a, despre 
filarmonicile, orchestrele americane de o splendoare incredibilă; orchestre de o sonoritate atât de deosebită de 
ceea ce se întâmpla la noi sub influenţa școlii rusești, încât aveai impresia că era o altă lume; trombonii orchestrei 
din Chicago generau o sonoritate pe care noi o ignoram; l-am cunoscut G. Selle marele dirijor de la Kuvlenad, 
sub a cărui baghetă era poate cea mai bună orchestră a lumii. A fost o întâlnire dătătoare de emoție, nostalgii și 
regrete; asemenea oameni au dispărut din ţară, oameni de valoarea lor, au trebuit să se exileze, cum este și cazul 
lui George Enescu. 

PREZENTĂRI DE CARTE 
MEDALIOANELE UNIRII. JUBILEUL 1918-2018 


Preot prof. dr. VASILE MUNTEAN 


Harnicul și înzestratul scriitor 
de la Mehadia, domnul Nicolae 
Danciu Petniceanu, recent a Nicolae Danciu PETNICEANU 
scos la lumină frumoasa lucrare 
intitulată  Medalioanele Unirii. a ._ 
Jubileul 1918-2018 (Ed. Mirton, 
Timişoara 2017, 146 pag.), şi MEDALIOANELE UNIRII 
aceasta întru întâmpinarea 
serbării Marii Uniri, la împlinirea Jubileul 1918 = 20 19 
unui veac de la făurirea ei; pe . 
copertă e reprodus portretul 
alegoric„România revoluţionară” 
al lui C. D. Rosenthal (1820-1851). 

Autorul nostru, bazat pe o 
literatură de specialitate bogată 
şi de calitate, prezintă viaţa și 
lupta mai multor militanţi, dintre 
care amintim pe următorii: 
politologul Aurel C. Popovici, 
teologul Petru Barbu, publicistul 
Valeriu Branişte,  clericul- 
condeier Mihail Gaşpar, preotul 
naţionalist Coriolan  Buracu, 
generalul Nicolae Cena, dr.Virgil 
Nemoianu, scriitorul Cassian 
Munteanu, compozitorul lon 
Vidu, istoricul-sacerdot lon 
Sârbu și alţii, patrioţi luminaţi 
cărora le-a fost la inimă și în 
gând măreţul ideal de unitate 
naţională, de  înfăptuire a 
României Mari. 

Din pagina 125 încolo ni 
se oferă facsimile și ilustraţii 
semnificative; emoţionează 
pe cititori în primul rând 
nenumăratele cazuri de români 
cu domiciliul forţat, ori deportaţi 
sau întemnițați de autoritatea 
austro-ungară în răstimpul 
Primului Război Mondial. La fel, nu puţine fotografii îi înfățișează pe ostașii și ofiţerii români, militanţi neclintiţi 
pentru făurirea statului unitar românesc. De reţinut că la pag. 141 e redată harta patriei noastre după realizarea Unirii, 
iar în pp.143-144 se indică Bibliografia generală, după ce fiecare medalion e prevăzut cu o bibliografie specială. 

Fără îndoială, cartea de faţă este prețioasă prin cuprinsul său, prin mesajul ei; se va citi cu viu interes de toţi 
aceia care îşi iubesc cu adevărat ţara în care s-au născut, viețuiesc și muncesc. 

BUCURIA SLUJIRII PRIN CUVÂNT. 
ARTICOLE, ESEURI, ÎNSEMNĂRI, REPORTAJE 


Dr. FLORIN-CORNELIU POPOVICI 


Bucuria slujirii prin cuvânt, titlul celei mai recente cărţi a preotului dr. lonel Popescu, vicar eparhial la Centrul 
eparhial din Timișoara, traduce în fapte chintesenţa mesajului christic, în care bucuria (vieţuirii pe calea virtuţii 
şi a dreptei credinţe), slujirea lui Dumnezeu și cuvântul-Logos (întrupat, rostit și rostuit) sunt trepte obligatorii 
de urmat pe calea accederii la mântuire. Pentru cei care-l cunosc, la fel cum procedează și în celelalte cărţi ale 
domniei sale, dar și în predici și în discursuri, mai de fiecare dată libere, spontane, aplicate, autentice, originale, 
cu tâlc, miez și învăţătură, bine documentate și cu mesaj pe înţelesul tuturor, dar și cu doza de umor molcom și 
fin specific ardeleanului de prin părţile Hunedoarei, preotul Popescu dovedește velităţi certe de iscusit orator. În 
scris, dar şi prin viu grai, preotul Popescu comunică și se comunică, din întreg discursul său degajându-se starea de 
bine. Adecvarea la public, respectul datorat obștii, o face prin cuvânt, prin darul vorbirii îngrijite, alese. Articolele, 
eseurile, însemnările și reportajele adunate în prezentul volum (din publicaţii la care a colaborat de-a lungul vremii, 
precum „Foaia diecezană”, „Învierea”, „Biserica și şcoala”, „Ziarul Lumina” sau diverse „alte periodice bisericești şi 
laice”-grupate pe capitole) sunt parte a unei Călătorii extinse, călătorii eclesiastice, spirituale, scriptice, dar și în 
interiorul propriului eu, toate cu rol mărturisitor. 

Când se adresează publicului larg, preotul Popescu o face cu entuziasm, cu acel „entouziasmous”arhaic grecesc 
cu sensul de „îndumnezeire”. Conștient de faptul că slova aleasă înnobilează și deschide larg poarta inimii, a minţii 
și a sufletelor, preotul Popescu este atent și la aspectul calofil al discursurilor sale paideice. Conștient că felul cum 
se adresează oamenilor îi conturează propria-i personalitate și îi definește misiunea de păstor de suflete, lonel 
Popescu aduce în actualitate rolul de căpătâi al preotului-cărturar, nu doar un simplu slujitor la altar. Răsplata 
slujirii prin cuvânt este bucuria. Tripla slujire (a lui Dumnezeu, a limbii române și a semenilor) este în măsură să 
îi aducă celui în discuţie o întreită stare de beatitudine, învestită cu virtuţi duhovnicești. Cuvântul tămăduitor- 
consolator, cuvântul pilduitor, cuvântul ocrotitor, cuvântul elogiator (cu precădere atunci când autorul dedică 
medalioane unor oameni providenţiali), cuvântul recuperator (al unor trăiri de puternică elevaţie spirituală -a se 
vedea relatările de călătorie din pelerinajele în Israel și Palestina), cuvântul martor-consemnator (al unor evenimente, 
fapte și acţiuni de interes public), cuvântul visător (care stârnește în interlocutor ideea libertăţii asumate, dar și a 
vieţuirii neprihănite), cuvântul mobilizator, cuvântul incantator, cuvântul popularizator (a învăţăturii creștine, dar 
și a faptei folositoare), cuvântul rememorator (cazul în care autorul se apleacă asupra unor crâmpeie din istoria 
neamului), cuvântul coagulator (concentrator de sens și de semnificaţie), cuvântul roditor și ziditor -toate sunt 
forme și expresii ale bucuriei nemărginite. 

În cartea sa, preotul lonel Popescu abordează subiecte diverse, precum românii şi biserica ortodoxă din Banatul 
sârbesc, punerea pe tapet a istoricului unor publicaţii religioase de primă rang (faruri călăuzitoare ale ortodoxiei 
româneşti), contribuţii ale clerului român la aprofundarea mesajului Bibliei, cronica vizitelor arhiereşti la românii 
din Voivodina, reconcilierea şi ecumenismul, comentarii pe marginea unor manuscrise religioase care înflăcărează 
imaginaţia şi stârnesc discuţii aprinse şi polemici, despre marile sărbători ortodoxe şi semnificaţia lor, momentul 
Unirii de la 1918, apropierea de românii de dincolo de Prut, provocările lumii contemporane şi felul cum acestea 
se reflectă în viaţa creştinului de rând, criza credinţei, ciocnirea dintre civilizaţii, aspecte din viaţa şi patimile 
Mântuitorului, relatări din pelerinajele la locuri sfinte, rolul, locul şi importanţa familiei creştine, martiri români 
din timpul prigoanei comuniste, Europa creştină, aspecte din vieţile sfinţilor, momentul Timişoara -decembrie 
1989, scurt excurs prin istoria parohiilor bănăţene, medalioane culturale, despre seminarii teologice, impactul 
social generat de globalizare şi de accesul facil la internet (comunicarea dintre semeni având un rol vital), despre 
educaţie şi problemele curente ale semenilor etc. În toate cazurile menţionate, părintele lonel Popescu adoptă un 
ton echilibrat, discursul său fiind argumentat, cu trimiteri bibliografice punctuale atunci când este cazul. 

Bucuria slujirii prin cuvânt este o carte de folos obștii, mare parte din materialele cuprinse aici trimițând cu 
gândul la tradiţia calendarelor populare din vechime, un mijloc eficient de informare și de popularizare. 

Felicitare pentru 
Maica Sfântă 


Te felicit Maică sfântă 

Că m-ai ajutat și scăpat de osândă 
Să fii veşnic bucuroasă 

Tu Maică sfântă miloasă. 


Să fii Maică bună mereu fericită, 

Că tu nu ne duci în ispită, 

Tu ne ocrotești de orice rău 

Tu Maică sfântă a bunului Dumnezeu. 


Te vorbesc spre bucurie, să fii bine fericită în veșnicie 
Şi scriu pentru a ta mărire Maică sfântă cu iubire 

Și mare milostivire pentru oameni și femei, 

Pentru copii mari şi mititei. 


Te felicit Maică sfântă și curată, 
Preafrumoasă Împărăteasă şi 
Pentru oameni miloasă, 

Să ne ajuţi şi să ne scapi de răutăți 
Sârguincioasă. 


Te felicit Maică bună și sfântă 

Că tu ești grabnică să ne vii întru ajutorare, 

Ca să ne scapi de chinuri de suferinţă și pierzare. 
Să fii Maică bucuroasă veșnic 

Că ești ocrotitoarea noastră. 


Te felicit Maică sfântă sârguitoare 

De-a face bine pentru oamenii din lume, 
Care te cinstesc și de bine te vorbesc 

Şi îţi vor Maică bucurii ca să ai în veşnicii. 


Te felicit Maică sfântă și curată, 
Că ești și povăţuitoarea noastră, 
Eşti bună cum alta nu-i 

Să fii binecuvântată, lăudată 

De toți și toate în lumea toată. 


Te felicit Maică bună şi preasfântă 

Și îţi doresc putere multă, 

Să biruiești orice fel de rău 

Tu Maica noastră sfântă şi a bunului Dumnezeu. 


Te felicit Maică sfântă şi bună 

Şi îţi urez să ai întotdeauna voie bună 

Să te bucuri veșnic cu îngerii şi sfinţii împreună 

Și cu toți și cu toate care te cinstesc şi de bine te 
vorbesc. 


Te felicit Maică sfântă bună împărăteasă, 
Că din ceruri ai fost aleasă 

Pentru ale tale fapte și comportări bune 
Ca să naşti pe Fiul Tatălui Sfânt ceresc 

Pe care toți și toate îl slăvesc, 

Care-i milos și pentru omul păcătos. 


Te felicit Maică bună și sfântă 

Că îngerii şi sfintele și sfinţii în ceruri îţi cântă 

Și oamenii pe pământ te cinstesc cu bun cuvânt, 

Pentru ale tale fapte bune toți şi toate te vorbesc 
de bine. 


Te felicit Maică, Maică bună milostivă și sfântă. 

Că tu cu adevărat ne-ai făcut şi ne poţi face 

Bucurie multă pentru care oamenii Maică sfântă nu 
te uită. 

Că toate faptele tale sunt bucurii la oameni în veșnicii. 


Te felicit Preacurată, sfântă Fecioară și Maică 
îmbucurătoare, 

Că pe mulţi ai ajutat și scăpat, de suferinţă, de vicleni 
și asupritori 

De toți și toate cei răufăcători și pe mine m-ai ajutat 
şi scăpat 

Te binecuvântez în veac să ai bucurii depline 

Că și tu ai făcut și faci pentru mine. 


Te felicit preacurată sfântă fecioară 

Mireasă și împărăteasă şi de bunul Dumnezeu aleasă 
Să-i fii Maică născătoare, până-i mic ocrotitoare. 

Să ai Maică sfântă veşnic bucurii că tu faci bine 

Şi pentru femei, pentru oameni și copii. 

Te felicit Maică sfântă că tu ești fără păcate 

Şi te rogi pentru greșelile noastre, care le-am făcut 
Prin cuvinte sau fapte. 


Să fii Maică bine, mereu fericită și veşnic sfințită 

Căci tu nu poți fii niciodată de vreun rău sau viclean 
biruită, 

Tu orice rău să biruieşti, pe ori unde-l întâlnești 

Să poţi întotdeauna să-l nimiceşti. 

Și Maica bună sfântă și preacurata Fecioară 

Să aibă veşnic bucurii depline și puteri 

Să nu o poată birui nici un rău din lume. Amin. 


MAXIMILIAN DUMA 

O zi cu line, Doamne 


Dimineaţa când mă trezesc îngenunchiez timid, 
În faţa măreției şi a slavei Tale nemăsurate 
Mâinile, cugetul și sufletul mi le întind, 
Rugându-mă să mă fereşti de rele, de păcate. 


Când mama îmi sărută obrajul îmbujorat privesc cu 


dor, 


Spunându-mi să învăţ atâtea lucruri minunate 
Îţi şoptesc în gând să mă ajuţi să învăţ cu spor, 
Să îmi văd mama mulţumită, Doamne, Împărate. 


În drum spre școală ades îţi povestesc cu sinceritate, 
Gândurile pe care Tu mereu le știi și le citești 

Mi-aș dori înţelepciune, putere și sănătate, 

Căci ştiu că Tu mă veghezi și mă ocroteşti. 


Ajunsă între copii la școală, unde învăţ de mică, 
Încerc să mă fac plăcută înaintea Feţei Tale Sfinte 
De aceea, unii colegi purtarea mea bună mi-o imită, 
lar eu îţi sunt pe veci recunoscătoare, Părinte. 


Tu m-ai învățat şi mă înveţi atâtea lucruri minunate, 
Numai Tu ești sfetnicul cel bun ce mă îndrepțţi spre 


bine 


Tu mă ferești de orice urmă de răutate, 
Tu ești Cel ce tot poporul sub aripi sfinte mereu îl ţine. 


IONELA IVAȘCU 

Sub crucea sfântă a 
lui lisus 


Sub crucea sfântă a lui lisus, 

O inimă sfâşiată de durere 

Cade îngenunchiată neîndrăznind a cere, 
Un umil ajutor din cer, de sus. 


O inimă ce poartă în adâncul ei, 
Păcatele adunate-n timp 

Dar care repede, tot mai repede tind, 
Să urnească paşii mei cei grei. 


E inima mea, inima omului nerecunoscător, 
De bunătăţile ce coborau de sus 

Din coasta însângerată a lui lisus, 

Din ochii calzi ce mă priveau cu dor. 


Sub crucea Ta cea plină de iubire, 
Îmi plec genunchii inimii gângave 
Cerându-ţi semn de împăcare, 
Redându-mi șansa de a fi cu Tine. 


Ştiu! Ţi-am mai promis și altădată, 

De fapt de atâtea și atâtea ori 

Încât rugile mele sunt dincolo de nori, 

Dar Tu m-ai scutit de greaua-ţi Ta răsplată. 


Azi vin ca ieri plin de speranţă, 

Să mă reprimești în staulul Tău ales 
Precum un fruct abia acum cules, 
Să încep prin Tine a mea viaţă. 


Sunt al Tău, deși n-am mir în mâini lisuse, 
Să îţi ung cu lacrimi ale Tale picioare 

Sau să plâng ca vameșul cerând iertare, 
Pentru păcatele ce sunt pe cruce deja puse. 


Preot CONSTANTIN MILIN 

Crucea vieții 


Cu crucea vieţii-n spate, 
Asemeni lui Hristos 

Urc Golgota vieții 

Ca orice credincios. 


Cad sub povara crucii 
Şi iarăşi mă ridic 

Și mă gândesc ca sfinţii 
Că greul e un nimic. 


M-ajută rugăciunea 
M-ajută şi cei dragi 
M-ajută sfinţii îngeri 
Căci sunt ai vieţii paji. 


M-ajută şi Maria 

Căci este mama mea 
Când îi sărut icoana 
Nu-mi pare viaţa grea. 


lisus mi-arată drumul 

Eu calc în urma Lui 

În cer m-aşteaptă Domnul 
Căci sunt copilul Lui. 


Când fac un pas spre Domnul 
EI face mult mai mulţi 

Ca scurt să-mi pară drumul 
Spre-a cerului dragi bolți. 


GABRIELA-VIOLETA VĂDUVA 


Cerești primăveri 


Jertfă de sânge, jertfă de trup 
Şi-un suflet se-nalţă din tină, 

Din tina pătrunsă tumori încă rup 
Şi trupul devine lumină. 


E ceru-n pământ și pământul în cer, 
E totu-n transfigurare, 

Lumină cerească, eternul Mister 
Ne-nalţă din zare în zare. 


Și lacrimi se zvântă şi uiţi de dureri 

Pe drumul tăcut spre-nviere, 

Cuvântul ne-adună-n cerești primăveri, 
E-n duh viaţa Lui ce nu piere. 


Preot COSTICĂ MOROIANU 


Poezia insecte... 


Vorbe-n vânt, efemere mistere, 

Ne trecem, alegem, mere sau pere. 

O haină, un vis, o poză și-un scris... 

Te numești, acţionezi, înţelegi să alegi? 
Cu ce legi le culegi? 

Ce mai faci? 

Deci petreci... 

Lumină? Întuneric? Esenţa le are... 
Omu-i mişcare-n picioare... 
Picioarele-i goale... 

Pe cale-i cărare de soare... 

Prea tare... 

Dispare pe mare, cu o-ntrebare: 
Dumnezeu nu-i în minte, 

Ce cuvinte-L pretinde? 

Un om e un pom? 

Nu te doare când n-are? 

Nu te bucuri c-apare? 

O taină-n cămașa de bumbac opac... 
Eşti frunza de toamnă băgată-ntr-un sac, 
Căzută-ntr-o zi, dintr-un mare copac... 
Şi serbez rupestru să zac într-un ac. 
Te smerești? 

Păţeşti bucurii de poveşti? 

Pătimești? 

Pomeneşti? 

Omule... eşti? 


REMUS EMILIAN BOTOȘŞ 

De praznicul Schimbării 
la Față a Domnului și 
Mântuitorului lisus Hristos, 6 
august, Sfânta Liturghie de 
la Catedrala mitropolitană 
din Timişoara a fost oficiată 
de Înaltpreasfinţitul Părinte 
loan, Arhiepiscopul Timişoarei 
și Mitropolitul Banatului, 
împreună cu un sobor de 
preoți şi diaconi. În cadrul 
synaxei euharistice au fost 
pomeniţi ostașii români 
jertfiți pe câmpul de luptă în 
timpul Bătăliilor de la Mărăşti, 
Mărăşeşti şi Oituz. După 
otpust, Chiriarhul a vorbit 
despre minunea petrecută pe 
Muntele Tabor ce are în centru 
tainica transfigurare la Faţă a 
Mantuitorului lisus iiistoa. Totodată, Părintele Mitropolit loan a vorbit și despre jertfa transfiguratoare a soldaților 


români din timpul Primului Război Mondial pentru apărarea și întregirea ţării noastre. 
X 


Credincioşii Parohiei 
Teremia Mare, din cadrul 
Protopopiatului Sânnicolau 
Mare, au avut, în Duminica a 
10-a după Rusalii, 13 august, 
bucuria de a-l avea în mijlocul 
lor pe  Înaltpreasfinţitul 
Părinte loan, Arhiepiscopul 
Timişoarei şi Mitropolitul 
Banatului, care a participat, în | 
capela cu hramul,„Pogorârea 
Sfântului Duh”, la Sfânta și 
Dumnezeiasca Liturghie, 
oficiată de părintele 
protopop Marius Podereu 
şi părintele paroh Gheorghe 
Liviu Bogoș. După otpustul 
slujbei, Întâistătătorul | 
Mitropoliei Banatului a rostit 
o omilie, în cadrul căreia a f 
explicat textul evanghelic de Ș E, pi 
la Sfântul Apostol Matei (17, B&& OS URNE ie Sr PR e E iz Ste 
14-23), ce relatează despre minunea dintai săvârşită de Hristos asupra fiului epileptic. Totodată, Înaltpreasfinţia 
Sa a vorbit și despre importanţa postului și a rugăciunii în dobândirea vindecării sufletești și trupești. La final, toţi 
credincioşii prezenţi au mers, în procesiune și în acordul pricesnelor, până în centrul comunei, unde un localnic 
inimos a donat un teren pentru construirea unei noi biserici. Aici, Chiriarhul Banatului, împreună cu soborul de 
preoți, a oficiat Acatistul Adormirii Maicii Domnului, cerând ajutorul Preasfintei Născătoarei de Dumnezeu în ampla 
lucrare de edificare a noului locaş de cult. 

Credincioşii  timi- 
șoreni au participat 
în ajunul sărbătorii 
Adormirii Maicii 
Domnului, 14 august, 
la slujba  Vecerniei 
unită cu Litia, 
oficiată în Catedrala 
mitropolitană „Sfinţii 
Trei lerarhi” din 
Timişoara, de către 
Înaltpreasfinţitul Părinte 
loan, Mitropolitul 
' Banatului. 

Potrivit tipicului 
bisericesc, la momentul 
rânduit din cadrul 
privegherii, Epitaful 
Adormirii Maicii 
Domnului a fost scos de 
4 către preoţi în mijlocul 
4 bisericii, pentru a fi 
cinstit, cu evlavie, de 
toţi cei prezenţi. Spre finalul slujbei, soborul slujitor și credincioşii au cântat cele trei stări ale Prohodului Maicii 
Domnului, după care au mers în procesiune, cu Sfântul Epitaf, în jurul Catedralei mitropolitane. 

X* 


Înaltpreasfinţitul Părinte loan, Arhiepiscopul Timişoarei şi Mitropolitul Banatului, s-a aflat, de sărbătoarea 
Adormirii Maicii Domnului, 15 august, în urbea de pe Timiș, în mijlocul credincioşilor lugojeni. Este al 250-lea an 
de când biserica monument-istoric din Lugoj, închinată Maicii Domnului, îmbracă haine de sărbătoare, cinstindu-și 
ocrotitoarea spirituală. La ceas de sărbătoare, Înaltpreasfinţitul Părinte loan, Arhiepiscopul Timișoarei și Mitropolitul 
Banatului, împreună cu un sobor de preoţi și diaconi, a slujit Sfânta și Dumnezeiasca Liturghie. Din sobor au făcut parte 
părintele lonel Popescu, R SRI Zr! 
vicar eparhial, părintele A a EN Dă 
protopop loan Cerbu și 
preoții slujitori ai parohiei. 
La  synaxa  euharistică, 
alături de numărul mare de 
credincioși, au participat 
reprezentanți ai autorităților 
judeţene și locale, precum și 
mai multe delegații oficiale 
ale orașelor înfrăţite cu 
municipiul Lugoj. 

După otpustul Liturghiei, 
Înaltpreasfinţitul Părinte 
loan a adresat celor prezenți 
un cuvânt de învățătură, în 
cadrul căruia a vorbit despre 
alegerea Fecioarei Maria de 
către Sfânta Treime, pentru 
a deveni „scară” către 
Dumnezeu și „biserică vie”. 


Y 


supere geeerep '? 

În Duminica a 11-a 
i după Rusalii, 20 august, 
! Înaltpreasfinţitul Părinte 
Mitropolit loan a fost prezent 
în mijlocul comunităţii de 
credincioşi din Parohia Variaș, 
Protopopiatul Sânnicolau 
Mare. Aici, Chiriarhul a fost 
întâmpinat de pr. paroh 
Eftimie Cristea, de membrii 
Consiliului parohial, precum 
şi de credincioşii parohiei. 
Cuvântul de învățătură a fost 
rostit de Părintele Mitropolit 
care a evidențiat învățătura 
despre virtutea iertării, aşa cum 
se desprinde din Evanghelia de 


la Matei cap. 18. 


Duminica a 12-a după Rusalii, 27 
august, a fost pentru credincioșii 
Parohiei Banloc, Protopopiatul 
Deta, o zi de bucurie duhovnicească, 
întrucât în mijlocul lor a fost prezent 
Înaltpreasfinţitul Părinte loan, 
Mitropolitul Banatului. Înaltpreasfinţia 
Sa a asistat la Sfânta și Dumnezeiasca 
Liturghie, oficiată în biserica cu hramul 
„Înălţarea Domnului” din localitate de 
către părintele protopop loan Prisăcean, . 
împreună cu preotul paroh lonuţ 
Ciprian Boşca. Pe lângă numărul mare 
de credincioși, la sinaxa euharistică au 
participat reprezentanţi ai autorităţilor 
locale, precum și monahii de la Centrul 
eparhial și de la Schitul Banloc. După 
otpustul slujbei, Chiriarhul Banatului a 
rostit un cuvânt de învățătură despre zi — So 
desăvârșirea creștină, explicând textul evanghelic duminical, relatat de Sfântul Evanghelist Matei (19, 16-26). 


“HP 
FIE IEC 


La solicitarea Înaltpreasfinţitului Părinte Mitropolit loan, Mitropolitul Banatului, Înaltpreasfinţitul Părinte Irineu, 
Mitropolitul Olteniei, a aprobat donarea către Parohia Timişoara-losefin a unui fragment din moaștele Sfântului 
Cuvios lrodion de la Lainici, ca să fie așezat spre închinare, alături de celelalte sfinte moaște, în biserica „Nașterea 
Maicii Domnului”. 

În vederea primirii sfintelor moaște, cu binecuvântarea Chiriarhului Banatului, preotul paroh Ionel Popescu şi 
preotul coslujitor Eugen Babescu, împreună cu membri ai Consiliului Parohial s-au deplasat la Mănăstirea Lainici 
în ajunul sărbătorii „Schimbarea la Faţă”, și au participat la slujba de Priveghere. 

Duminică, 6 august, la finalul Sfintei Liturghii oficiate de Înaltpreasfinţitul Părinte Irineu, împreună cu încă 
patru ierarhi, delegaţii Parohiei Timişoara-losefin au primit, într-o raclă de lemn, frumos sculptată, fragmentul 
din moaștele Sfântului lrodion, actul de donaţie și de autenticitate, viaţa, slujba și Acatistul Sfântului lrodion, o 
mapă cu scrieri, care oglindesc viaţa monahală din părţiel Oltenie și istoria străveche a Mănăstirii Lainci, precum 
şi icoana acestui sfânt cuvios. 

În seara zilei de 6 august a.c., racla cu fragmentul 
din moaștele Sfântului lrodion afost depusă în biserica 
paraclisului mitropolitan „Învierea Domnului” din 
incinta Centrului eparhial. Înaltpreasfinţitul Părinte 
Mitropolit loan și monahiile închinoviate la paraclisul 
mitropolitan au cântattroparul Sfântului lrodion și s-au 
închinat cu evlavie la sfintele sale moaște. După acest 
moment emoţionant, Înaltpreasfinţia Sa, împreună 
cu clericii care au adus racla și cu obștea paraclisului 
au plecat spre biserica „Nașterea Maicii Domnului ”a 
Parohiei Timișoara-losefin, unde au fost întâmpinați 
de pr. protopop loan Bude, de preoţi ai parohiei, de 
preoţi din Timișoara și de sute de credincioși, având în 
mâini lumânări aprinse. În dangătul clopotelor, racla 
cu sfintele moaște a fost așezată spre închinare în 
sfânta biserică, iar Chiriarhul şi preoții prezenţi au 
oficiat slujba Acatistului Sfântului lrodion. 

La finalul sfintei slujbe, Înaltpreasfinţia Sa a făcut 
o prezentare a vieţii și ostenelilor Sfântului Cuvios 
lrodion de la Lainici, care a primit de la Dumnezeu 
darul sfinţeniei, adresând sutelor de credincioși 
prezenţi îndemnul de a-l chema ca mijlocitor în 
rugăciunile înălțate către Tatăl ceresc. 

Frumuseţea duhovnicescă a sărbătorii Schimbarea 
“ la Faţă a Domnului nostru lisus Hristos, a crescut în 
_ intensitate așadar, prin momentul istoric al aducerii 
sfintelor moaște ale Sfântului Cuvios lrodion de la 
! Lainici în biserica noastră parohială. Aici Sfântul 
lrodion rămâne pentru totdeauna împreună rugător, 
pentru noitoți, cu Sfântul Mare Mucenic și Tămăduitor 


Pantelimon, Sfinţii i pu 
Mucenici de la . “pl y 
Mănăstirea Sfântul ' i 


Sava, Sfântul lerarh 
losif cel Nou de la 
Partoș și Sfântul lerarh | 3 
Andrei, Mitropolitul 
Transilvaniei. În semn 

de aleasă cinstire "2 
față de „Luceafărul 

de la Lainici” cum a 

fost numit Sfântul 

lrodion, preoții și 

credincioşii parohiei S: 
Timişoara-losefin - — 
au aşezat sfânta sa 
icoană din mozaic pe 
frontispiciul bisericii, 
în anul 2016, așa 
încât, prin rugăciunile 
sale, să fie de ajutor 
tuturor credincioșilor 
timişoreni. 


3 AC aa ama — D/A pa și ma CT —— 

Cu prilejul sărbătorii Tăierii Capului Sfântului loan Botezătorul, Mănăstirea Timișeni, una dintre cale mai 
reprezentative vetre monahale din cuprinsul Arhiepiscopiei Timișoarei, a îmbrăcat haine de sărbătoare, deschizându-și 
larg porţile, pentru a-i primi pe toţi pelerinii care au vrut să înalțe rugăciuni către ocrotitorul spiritual al mănăstirii, 
Sfântul Prooroc loan Botezătorul. 

Programul liturgic a debutat încă din ajunul sărbătorii, cu oficierea Vecerniei Mari, unită cu Litia de către un 
sobor de preoți de la Centrul eparhial, ieromonahi și preoţi din cadrul eparhiei. La finalul slujbei, părintele Marius 
Florescu a rostit un cuvânt de învățătură, în care a vorbit despre situaţia culturală și politică a provinciei romane 
Palestina, precum şi a celorlalte teritorii din fostul regat Israel aflate sub dominație romană, din vremea lui lrod 
Antipa, tetrarhul unei părţi din fostul regat herodian (Galileea și Pereea), în timpul căruia a trăit și predicat ultimul 
prooroc al Vechiului Testament, Sfântul loan, Înaintemergătorul Domnului şi vestitorul Împărăției eshatologice. 

În continuarea exortaţiei, părintele consilier Zaharia Pereş a transmis pelerinilor prezenţi gândurile de preţuire 
ale Înaltpreasfinţitului Părinte loan, Arhiepiscopul Timişoarei și Mitropolitul Banatului, faţă de obştea şi ostenitorii 
mănăstirii, precum și faţă de toţi închinătorii creștini, iubitori de spiritualitate ortodoxă. 

Programul liturgic închinat Sfântului Prooroc loan a continuat, în noapte, cu Sfânta Taină a Maslului, Utrenia, 

i în SAI ÎI a Ceasurile și Sfânta Liturghie, 


E “aud îi N i iar, în zorii sărbătorii, s-a 
“i A A 533) oficiatSlujba Aghiasmei Mici 


şi Taina Sfântului Maslu. 

Serviciul religios din ziua 
hramului a fost încununat cu 
| săvârșirea Sfintei Liturghii de 
către Preasfinţitul Părinte 
| Paisie Lugojanul, Episcop- 
vicar al Arhiepiscopiei 
| Timişoarei, înconjurat 
i de un sobor de preoţi și 
diaconi. După  otpustul 
Dumnezeieștii Liturghii, 
Preasfinţia Sa a vorbit despre 
martiriul Sfântului loan, ca 
expresie a responsabilității 
propovăduirii mesajului 
divin. 


a 

Cursuri pentru clerici, la Centrul eparhial 

Miercuri, 30 august, în Mitropolia 
Banatului a început o nouă sesiune de cursuri 
pentru obţinerea gradelor profesionale în 
preoţie (definitivat şi gradul Il). 

Evenimentul a debutat în paraclisul 
mitropolitan „Învierea Domnului” din incinta 
Reședinţei mitropolitane, cu slujba Acatistului 
Domnului lisus Hristos, după care toţi cei 24 
de preoţi înscriși s-au întâlnit în sala festivă 
a Centrului eparhial cu Înaltpreasfinţitul 
Părinte loan, Arhiepiscopul Timişoarei şi 
Mitropolitul Banatului. 

La această serie a cursurilor pentru 
obţinerea gradelor profesionale în preoţie de către personalul clerical participă candidaţi din eparhiile Timișoarei, 
Aradului și Caransebeşului. Timp de două săptămâni, cursurile vor fi ţinute de către cadre didactice universitare 
de la toate cele trei Facultăţi de Teologie din cuprinsul Mitropoliei Banatului. 

Sesiunea pentru obţinerea gradelor profesionale se va finaliza printr-un examen, în ziua de 19 septembrie, 
constând din două probe la cunoștințele teologice inter-disciplinare și pastoral-misionare și o probă orală din 
predică sau cateheză, liturgică și administraţie parohială pentru definitivat și două probe scrise de cunoștințe 
teologice inter-disciplinare și pastoral-misionare pentru gradul Il. 


Parohia Comloșu Mare, la ceas de sărbătoare 

În perioada 14-15 august au avut loc mai multe activităţi în parohia Comloşu Mare în colaborare cu Primăria 
comunei. 

Astfel a avut loc a III-a ediţie a festivalului „Banatul colţ de rai” la care au participat următoarele ansambluri de 
dansuri:„Mugurași de iorgovan”din Comloșu Mare,„Kud Isvor”din Nakovo - Serbia,„Florile losifalăului” din losifalău, 
„Mini Hartzfelder Pipasche” din Jimbolia, „Florile Stăvilarului” din Coșteiu, „Kud Isvor” din Saravale, „Fii satului” din 
Lenauheim și,lorgovanu'Comloşan” din Comloşu Mare, care au prezentat un program variat de dansuri româneşti, 
germane, sârbeşti, dans de fete din Banat, dansuri ţigăneşti, care au încântat publicul spectator. 

În ziua de 15 august, cu ocazia sărbătoririi hramului bisericii, Adormirea Maicii Domnului”, a fost săvârşită Sfânta 
Liturghie de către preoţii: pr. Marius Podereu, protopopul Sânnicolaului Mare, care a ţinut şi cuvântul de învăţătură, 
pr. Călin Cioban din Sânnicolau Mare, pr. Nicolae Bagiu din Lunga şi preotul paroh Cezar Călin Cojocaru. 

După Sfânta Liturghie, având în vedere că anul 2017 a fost declarat de către Sfântul Sinod „Anul omagial al 
sfintelor icoane, iconarilor și al pictorilor bisericești”, s-au sfinţit icoanele lucrate de copiii de la cercul de pictură al 
Școlii Gimnaziale din Comloșu Mare condus de d-na învăţătoare Sandală Ana-Maria. 

Alt moment plin de emoție a avut loc odată cu dezvelirea plăcii comemorative a părintelui Macu Cusmanovici 
(1914-1989), slujitor al Bisericii Ortodoxe Române din Comloșu Mare în perioada 1969-1983, care a fost arestat 
și i condamnat pe Matie politice şi a lili ani ide săi grea pentru apărarea credinţei ortodoxe. La acest 

Pe , | NI 


prof. Ileana Silveanu împreună cu posi 
' părintelui Macu Cusmanovici. 

După amiază, la Căminul Cultural 
! din localitate, au fost prezentate diferite 
prelegeri și cuvântări, poezii și eseuri 
| dedicate anului omagial al sfintelor 
icoane, iconarilor și al pictorilor bisericești 
precum și anului comemorativ al 
Patriarhului lustinian Marina. 

Seara, la vecernie, a avut loc 
| tradiționala tăiere a colacului de rugă 
împreună cu nașii rugii, ing. Ovidiu 
 Stefănescu cufamilia, care este și primarul 
comunei Comloșu Mare. 

Pe 15 august, biserica ortodoxă 
+ din Ferendia și-a cinstit hramul 
„Adormirea Maicii Domnului” 
Dimineaţa a fost oficiată Utrenia și 
Sfânta Liturghie în biserica parohială 
de către P. C. Părinte Gherasim 
Tiberiu Dan, parohul locului. 

La ora 18, pe platoul de lângă 
biserică au fost săvârşite de către 
preotul paroh slujba de Te-Deum 
şi ritualul tăierii colacului. De aici, 
în frumosul costum bănăţean, 
participanţii au plecat, cu mic 
cu mare, la Căminul Cultural din 
localitate, unde după o rugăciune 
scurtă, a fost începută ruga. Nașii 
„ rugiide anul acesta au fost Nicoleta 


și Marian Dragoş. 
Cu acest prilej a apărut și nr. 40 al revistei locale „Vatra satului”. În pagina religioasă, părintele Tiberiu Dan 
Gherasim a iscălit o cateheză dezvăluind semnificaţiile praznicului „Adormirii Maicii Domnului”. 


Luni, 14 august au fost oficiate 
Vecernia unită cu Litia și Prohodul 
Maicii Domnului, în biserica cu | 
hramul „Naşterea Maicii Domnului” 
din parohia Birda, protopopiatul 
Deta. 

După otpustul slujbei, a fost 
susținut un cuvânt de învăţătură 
care a pornit de de la troparul 
Praznicului: „Întru naştere fecioria 
ai păzit, întru adormire lumea nu ai 
părăsit, de Dumnezeu Născătoare. 
Mutatu-te-ai la viaţă, fiind Maica | 
vieţii, și cu rugăciunile tale izbăvești 
din moarte sufletele noastre” 

Pe tot parcursul Postului 
Adormirii Maicii Domnului, în 
fiecare zi, cu excepţia praznicului 
Schimbării la Faţă a Domnului, 
sâmbăta și Duminica, atunci când 
a fost săvârșită slujba Vecerniei, în 
fiecare seară, preotul și credincioși s-au rugat Maicii Domnului prin Acatistul Adormirii Domnului și Paraclisul 
Maicii Domnului. 


Duminică, 13 august prin purtarea de grijă a PC. Părinte Călin Negrea, parohul bisericii din Gătaia a fost oficiată 
Taina Sfântului Maslu de obște în biserica cu hramul „Învierea Domnului” în orașul de pe Bârzavă. 

La Taina Sfântului Maslu au mai slujit P. C. Părinţi Codruţ Matei de la capela Spitalului de Psihiatrie și Valentin 
Bugariu de la parohia Birda. Cuvântul de învățătură a fost susținut de părintele Valentin Bugariu care a subliniat 
importanţa primirii creștinilor stăruitori la prânzul Mântuitorului pe limanul veșniciei. 

Au fost prezenţi și s-au împărtășit din harul Sfintei Taine mai mulţi credincioşi din Gătaia şi din parohiile vecine. 

Orașul de pe Bega în sărbătoar 


„= Se ATD Î NI 3 cae Joi, 3 august, în 


PiaţaUnirii din Timişoara 
au avut loc o serie 
de manifestări ce au 
marcat împlinirea a 98 
„de ani de la instalarea 
administraţiei românești 
„.. laTimișoara.Ceremoniile 
” au debutat cu intonarea 
" Imnului Naţional și cu 
"un ceremonial religios 
oficiat de pr. Marius 
i Sfercoci, inspector 
eparhial, alături de preoți 
= militari ai Garnizoanei 
mt E £ Timişoara. 
caii = Cu acest prilej 
a A pr. Marius Sfercoci a 
transmis mesajul de binecuvântare și de felicitare a Înaltpreasfinţitului Părinte loan, Mitropolitul Banatului pentru 
toți timişorenii, care astăzi sărbătoresc un eveniment major din viaţa urbei. 
După alocuţiunile rostite de către oficialităţile locale și judeţene a urmat defilarea gărzii de onoare a Garnizoanei 
Timişoara. La finalul manifestării din Piaţa Unirii a avut loc un concert în aer liber oferit de fanfara militară a 
Garnizoanei. 


XXX 


3 august a devenit ziua orașului Timișoara prin Hotărârea de Consiliu Local nr. 217 din 1999. Prin această hotărâre 
se marchează, ca zi a orașului, momentul intrării trupelor româneşti în Timişoara, la 3 august 1919 și instaurarea 
administraţiei românești. 

„Imaginile vremii care au surprins evenimentul de importanţă majoră, au prins viaţă prin condeiul celor care au 
relatat actul istoric, astfel de la intrarea în oraș, coloana militară, a fost urmată de sute de călăreţi bănăţeni, cere se 
îndreaptau spre Biserica ortodoxă română din Fabric. În faţa ei, pe un altar improvizat, protopopul loan Oprea, asistat 
de șase preoţi, au oficiat un serviciu divin. Răspunsurile liturgice le-au dat sutele de coriști români veniţi din satele 
învecinate. În cuvinte de aleasă simţire, protopopul Oprea salută Armată Română și le spune:“V-am aşteptat cu dor şi 
astăzi Vă întâmpinăm cu braţele deschise pe meleagurile mănoase ale Banatului); iar colonelul Economu îi răspunde: 
“Dumnezeu a fosttotdeauna 
în inimile românilor, în 
inimi curate, cu sentimente 
valabile şi ne-a învăţat ca 
românul să se iubească și să 
nu trăiască despărţit” 

Ulterior trupele regale 
s-au îndreptat spre Piaţa 
Domnului care a și primit 
numele de Piaţa Unirii 
unde au fost întâmpinați 
de primul prefect român 
al judeţului Timiş-Torontal, | 
doctorul Aurel Cosma care 
adresează cuvântul de bun 
venit colonelului Economu | 
şi trupelor române” a spus a 
pr. Marius Sfercoci. 

ITINERARIUL PASTORAL AL 
ÎNALTPREASFINȚITULUI PĂRINTE MITROPOLIT 
IOAN AL BANATULUI 


1 august 

- a participat la Acatistul Maicii Domnului la paraclisul mitropolitan 

2 august 

- a participat la Acatistul Maicii Domnului la parohia Mașloc și a inspectat pictura de la această biserică 

3 august 

- a efectuat o vizită pastorală la parohia Cărpiniș 

4 august 

- a efectuat o vizită pastorală la parohia Vucova 

6 august 

- a Slujit la Catedrala Mitropolitană din Timișoara și a rostit cuvânt de învățătură. A slujit Acatistul Adormirii 
Maicii Domnului la parohia Timişoara losefin. 

13 august 

- a participat la Sfânta Liturghie la parohia Teremia Mare şi a rostit cuvânt de învăţătură 

14 august 

- a vizitat șantierul de la Banloc. A slujit Prohodul Maicii Domnului la catedrala mitropolitană din Timișoara 

15 august 

- a slujit la biserica Adormirea Maicii Domnului din Lugoj și a rostit cuvânt de învățătură. A sfinţit o troiță în 
parohia losifalău 

16-19 august 

- a participat la întrunirea Sfântului Sinod la Patriarhia Română din București 

20 august 

- a participat la Sfânta Liturghie la parohia Variaș și a rostit cuvânt de învăţătură. A efectuat o vizită pastorală 
la parohia lecea Mare 

21 august 

- a vizitat șantierul noii biserici de la Moravița 

24 august 

- a achiziționat materiale de construcţii pentru o familie din parohia Șipet, căreia i-a ars casa. A vizitat șantierul 
bisericii din filia Tormac 

27 august 

- a participat la Sfânta Liturghie la parohia Banloc și a rostit cuvânt de învăţătură 

28 august 

- a efectuat o vizită pastorală la parohia Coşeviţa 

29 august 

- a slujit Sfânta Liturghie la mănăstirea Făgeţel din judeţul Harghita, împreună cu mai mulţi ierarhi, sub protia 
Înaltpreasfinţitului Mitropolit Laurenţiu al Ardealului 

30 august 

- a vizitat șantierul mănăstirii Dobrești 

31 august 

- a efectuat o vizită pastorală la cele două parohii din Buziaș. A vizitat șantierul casei mistuite de incendiu din 
parohia Șipet 


În toate zilele cât s-a aflat la reședință, Înaltpreasfinţitul Părinte Mitropolit loan al Banatului a primit în audiență 
persoanele anunţate în prealabil. 

